মুহাম্মদ খুদাইয়ার খান

**সাঈদ মুহাম্মদ খুদাইয়ার খান** , যা সংক্ষেপে **খুদাইয়ার খান** নামে পরিচিত, ছিলেন একজন উজবেক বংশোদ্ভূত কোকান্দের খান। তিনি ১৮৪৫ থেকে ১৮৭৫ সালের মধ্যে বিভিন্ন বিরতিতে রাজত্ব করেছিলেন। তিনি শির আলী খানের পুত্র ছিলেন। খুদাইয়ার খানের শাসনামলে খানাতটি গৃহযুদ্ধ এবং বুখারার আমিরের হস্তক্ষেপে জর্জরিত ছিল। পরবর্তীতে মধ্য এশিয়ায় রুশ আক্রমণের ফলে খানাতটি প্রথমে রুশ সাম্রাজ্যের অনুগত রাজ্যে পরিণত হয় এবং ১৮৭৬ সালে একটি বিদ্রোহ দমনের ফলে খানাতটি সম্পূর্ণ বিলুপ্ত করা হয়। ১৮৭৫ সালে রুশ-পন্থী অবস্থান নেওয়ায় একটি বিদ্রোহের সময় খুদাইয়ার খান রাশিয়ার ওরেনবুর্গে পালিয়ে যান এবং নির্বাসিত অবস্থায় মারা যান।

## শাসনের প্রেক্ষাপট
১৮৪৫ সালে একটি বিদ্রোহের সময় শির আলী খান নিহত হন। তার পুত্র মুরাদ বেগ খান সাময়িকভাবে নিজেকে খান ঘোষণা করেন, তবে শির আলী খানের সমর্থকদের দ্বারা তিনি শীঘ্রই ক্ষমতাচ্যুত এবং মৃত্যুদণ্ডে দণ্ডিত হন। কারণ তাকে বুখারার আমিরের হাতের পুতুল মনে করা হতো। সে সময় খানাতের প্রধান রাজনৈতিক ব্যক্তিত্ব ছিলেন সামরিক কমান্ডার মিংবাশি মুসুলমানকুল, যিনি তার জামাতা খুদাইয়ার খানকে কোকান্দের খান ঘোষণা করেন। বিদ্রোহের সময় খুদাইয়ার নামাঙ্গানে ছিলেন বলে প্রাণে বেঁচে যান। ১৮৪০-এর দশকে খুদাইয়ার খান মূলত প্রাসাদে বন্দি ছিলেন, আর মুসুলমানকুলের অধীনে কিপচাক যাযাবর অভিজাতরা খানাতের সমস্ত ক্ষমতা ভোগ করত। ১৮৫৩ সালে কিপচাকদের বিরুদ্ধে একটি বিদ্রোহ ঘটে এবং মুসুলমানকুলসহ বিপুল সংখ্যক কিপচাক নিহত হয়। খুদাইয়ার খান স্বাধীনভাবে শাসন শুরু করেন এবং কিপচাক-বিরোধী ও উজবেক-পন্থী অবস্থান নেন। ১৮৫৮ সালে উত্তর প্রদেশগুলো বিদ্রোহ করলে খুদাইয়ার তার ভাই মাল্লা বেককে তাশখন্দে পাঠান। কিন্তু মাল্লা বেক বিদ্রোহীদের সাথে যোগ দিয়ে কোকান্দ জয় করেন এবং নিজেকে খান ঘোষণা করেন। খুদাইয়ার খান পালিয়ে যেতে বাধ্য হন।

## ক্ষমতায় আরোহণ
[থাম্ব|ডানে|১৮৬২-১৮৬৩ সালের কোকান্দ মিন্টে মুদ্রিত মুহাম্মদ খুদাইয়ার খানের রুপার মুদ্রা বা ''[কোকান্দ টেঙ্গা|টেঙ্গা'']]
১৮৬২ সালে মুহাম্মদ মাল্ল্যা বেগ খান নিহত হন এবং তার ভাইপো শাহ মুরাদ খান খান হন। তাশখন্দের শাসক কানাত খুদাইয়ারের সাথে মিত্রতা করেন এবং শাহ মুরাদ তাশখন্দ অবরোধ করেন। একই সময়ে বুখারার আমির মুজাফফর কোকান্দের দিকে অগ্রসর হন। এর ফলে কোকান্দ সেনাবাহিনী ছত্রভঙ্গ হয়ে যায় এবং খুদাইয়ার কোকান্দে প্রবেশ করে নিজেকে খান ঘোষণা করেন। তবে ১৮৬৩ সালে আলিমকুলের নেতৃত্বে কিপচাকরা পুনরায় শক্তিশালী হয় এবং মাল্লা বেকের পুত্র মুহাম্মদ সুলতান খানকে খান ঘোষণা করে। আলিমকুল কোকান্দ ও তাশখন্দ নিয়ন্ত্রণে নেন এবং খুদাইয়ার আবারও ক্ষমতা হারান।

## কোকান্দ শাসন ও উত্তরাধিকার
১৮৬৫ সালে রুশ সৈন্যরা তাশখন্দ দখল করে এবং আলিমকুল যুদ্ধে নিহত হন। খুদাইয়ার খান কোনো প্রতিরোধ ছাড়াই পুনরায় কোকান্দে প্রবেশ করেন। ১৮৬৬ সালে রুশরা খুজান্দ দখল করার মাধ্যমে কোকান্দ খানাত এবং বুখারা আমিরাতকে ভৌগোলিকভাবে বিচ্ছিন্ন করে দেয়। ১৮৬৮ সালে খুদাইয়ার আনুষ্ঠানিকভাবে খানাতের ওপর রুশ সাম্রাজ্যের সার্বভৌমত্ব স্বীকার করে নেন।

১৮৬০-এর দশকে খুদাইয়ার খানের শাসন অত্যন্ত উচ্চ কর এবং অকার্যকর আইনি ব্যবস্থার জন্য পরিচিত ছিল। ১৮৭০ সালে তাকে সরিয়ে দেওয়ার একটি চক্রান্ত ফাঁস হলে তিনি অসংখ্য মৃত্যুদণ্ড কার্যকর করেন। ১৮৭৫ সালে একটি ব্যাপক গণঅভ্যুত্থান তাকে খানাত থেকে পালিয়ে যেতে বাধ্য করে।

খুদাইয়ার খান ১৮৭৫ সালে রুশদের দ্বারা ওরেনবুর্গে নির্বাসিত হন। ১৮৭৭ সালে তিনি সেখান থেকে পালিয়ে হেরাতে চলে যান। পরে তিনি পেশোয়ার, বোম্বে এবং মক্কায় ভ্রমণ করেন। ১৮৮০-এর দশকের শুরুতে তিনি হেরাতের পূর্বে কারুখ গ্রামে বসতি স্থাপন করেন এবং ১৮৮২ সালে চরম দারিদ্র্যের মধ্যে সেখানে মারা যান। সেখানেই তাকে সমাধিস্থ করা হয়।

খুদাইয়ার খানের আদেশে নিয়াজ-মুহাম্মদ ইবনে আশুর-মুহাম্মদ খোখানি 'তারিখ-ই শাহরুখি' নামক একটি ফার্সি ইতিহাস গ্রন্থ রচনা করেন। খুদাইয়ার খানের নির্মিত প্রাসাদটি বর্তমানে কোকান্দের অন্যতম প্রধান ঐতিহাসিক নিদর্শন।

## তথ্যসূত্র

## টীকা

## উৎস
* 

বিষয়শ্রেণী:১৮৩০-এর দশকে জন্ম
বিষয়শ্রেণী:১৮৮০-এর দশকে মৃত্যু
বিষয়শ্রেণী:কোকান্দের খান
বিষয়শ্রেণী:১৯শ শতাব্দীর এশিয়ার রাজশাসক
বিষয়শ্রেণী:রুশ সাম্রাজ্যের মুসলিম ব্যক্তি